Зыгъэпсэхугъуэ махуэм
Тхыгъэ кIэщIэр
МыIэрысейм и жэуапыр
Зэи зыри къызыпымыкIэ жыгыр мыIэрысэ куэдыщэм зи къудамэхэр кърищIэх мыIэрысейм щIэнакIэрт: «Еплъ абы и нэпсеягъэм! ПхуэмыIыгъынум хуэдиз къэпщтауэ щхьэ уи къудамэхэр ебгъэкъутэрэ?! Гъэ къэси аращ къыпщыщIыр. Зэ губзыгъэ щхьэ умыхъурэ?!»
МыIэрысейм абы щэныфIэу жэуап ирет: «Пэжщ, си къудамэ зытIуи къутащ, яхуэIыгъакъым къапыкIам и хьэлъагъыр. Ауэ ар Iуэхукъым, сэ абы сыкъелынщ. Нэхъыщхьэр — къыпыкIа мыIэрысэ куэдым цIыхухэр зэрагъэгуфIэнурщ. Аракъэ атIэ насып жыхуаIэжыр?! Ауэ ар уэ къыбгурыIуэнукъым: уэ игъащIэм зы пхъэщхьэмыщхьэ цIыкIуи къыппыкIакъым, итIани укъысхущIобжэ, насыпыншэ!»
Бзу гъуабжэжь
Си щхьэгъубжэм къыIут пхъэгулъей жыгым пщэдджыжь къэс пызу къыпотIысхьэ щым дыдэу жэщыр зыгъэкIуа бзу гъуабжэхэр, икIи «хэт и макъ нэхъ ин» жаIэу зэпеуэ хуэдэ, зэрыгъэкIийуэ щIадзэ. УщIэдэIумэ, зы макъщ псоми ягъэIур: «КIыркъ-кIыркъ-кIыркъ!» Ауэ сэ къысфIощI абыхэм жаIэу: «Сыту фIыт — нэху щащ, дыузыншэщ. Иджы нобэ тшхын къыздитхынум дегупсысын хуейщ…»
Бзухэм яхэтщ зы бзуухъужь. Абы и макъыр нэхъ гъумщи, адрейхэм яйм хэгъуащэркъым. ГъэщIэгъуэнщ сэ а бзуужьым дэслъэгъуар…
Ди балконым тедгъэуват хугу зэрылъ кIэструл. Къытщыгъупщэри, и щхьэр тетпIатэкъыми, бзуухъужьым къигъэунэхуауэ зигъэтхъэжырт.
Иджы нэхущым деж ар яхыхьэжыртэкъым «сыт тшхын?» жаIэу зэрыгъэкIий адрей бзухэм. Абыхэм закъримыгъащIэу, зэуэса ди хугум къэсырти ирикъуху ишхырт. Шхэн зэриухыу, адрейхэм яхэтIысхьэжырт. Ауэ гъэщIэгъуэнракъэ, иджы абы и жьэр зэтрихыжыртэкъым, щыму, зэми щхьэукъуэу, тест къудамэм. Бзухэм яхэс пэтми, яхэмытыж хуэдэт ар. Зэхихыжыртэкъым абыхэм жаIэр, ахэр зыгъэпIейтейр…
Апхуэдэурэ тхьэмахуэ хуэдиз дэкIауэ, зэрихабзэу, нэхущым бзуухъужьыр къос ди балконым. Зеплъыхь, илъагъур игу иримыхьу. КъепкIыхь, къелъэтыхь, мэгузавэ. ИтIанэ егъэзэжри адрей псоми нэхърэ нэхъ ину кIийуэ хуожьэ, жыгыщхьэм здыпысым. Ар зыкIэ «шхыдэрти»! Хьэ губжьа банэу фIэкI пщIэнтэкъым. Абы къызэщIигъэплъауэ, адрей бзухэми залIэжырт, къэхъуам зыри хамыщIыкI пэтми.
Сэ занщIэу къызгурыIуакъым бзуухъужьыр «щIэшхыдэр». ИтIанэ гурыщхъуэ гуэр сщIыри, балконым сихьащ. Хугу зэрылъ кIэструлыр зыдэлъ шкIаф цIыкIум и бжэр зэхуэщIат…
Иджы бзуухъужьыр, адрей и ныбжьэгъу гъуабжэхэм яхэсу, пщэдджыжь къэс топсэлъыхь нэху зэрыщам, псэун зэрыхуейм, нобэ шхын къыздрахынум.
Щхьэмрэ лъакъуэхэмрэ
Щхьэм зигъэщIагъуэрт:
— Сэращ Iэпкълъэпкъым нэхъ губзыгъэ дыдэу хэтыр, нэхъ лъагэуи зызыIэтар!
Абы и жэуапу лъакъуэхэм жаIащ:
— Пэжщ, уэ угубзыгъэщ, Iэпкълъэпкъым щыщу нэхъ лъагэ дыдэу зызыIэтари уэращ. Ауэ, дэ, лъакъуэхэм, ди мыхьэнэри хыумыгъэкIуадэ, дэ укъедмыхьэкIыу щытамэ, дэнэ унэсынт уэ, сыти уи псэукIэнт?! Аращи, лъагэу уIэтауэ псэу, ауэ дэри дызыщумыгъэгъупщэ.
Щхьэр гупсысэри, абыкIэ арэзы хъуащ.
Къагъырмэс Борис.
ГушыIэ
КъыфIэдзэ си бзэгум
Махуэ гуэрым Хъуэжэ пщIантIэм дэту шу блэкIыу илъэгъуащ. Сэлам къыщрихым, мыдрейми, хабзэм зригъэхьри, жиIащ:
— Еблагъэ, хьэщIэ, зодгъэгъэпсэхунщ!
Шур жыжьэ къикIырт, ешат, къуажэми хэгъэрей щиIэтэкъыми, «къеблагъэ» къыщыжраIэм, гуфIэри къыдыхьащ. Зыкъригъэлъэтэхри зиплъыхьа щхьэкIэ, пщIантIэм шы фIэдзапIэ щилъэгъуакъым.
— Мы шыр дэнэ фIэздзэн? — жиIэри хьэщIэр къеупщIащ Хъуэжэ.
Адыгэ хабзэм зригъэхьу «къеблагъэ» жиIа щхьэкIэ, Хъуэжэ тхьэмыщкIэ Iейуэ псэурти, щIегъуэжащ.
— КъыфIэдзэ си бзэгум, — жиIащ Хъуэжэ.
Шум къыгурыIуэри, шэсри дэкIыжащ.
КъардэнгъущI Зырамыку.
Ди сурэт гъэтIылъыгъэхэр
Наполеон Бонапарт пирамидэхэм я деж адыгэ мамлюкхэм я дзэр щыхегъащIэ. 1798 гъэ, бадзэуэгъуэм и 27 Сурэтыр Грос Антуан ищIащ. 1810 гъэ
Нэщэнэхэр
Псы макъыр ищхъэрэкIэ къыщоIу
МафIэм уриджэгуну фIыкъым.
Мэрем пшыхьым пхъэнкIий ирадзыртэкъым.
НапщIэ уфар угъурлыкъым жаIэрт.
Псы макъыр ищхъэрэкIэ къыщыIумэ, уэлбанэ хъуну къалъытэрт.
ПхъэнкIэрей угъурсызщ жаIэрт.
Сабийр жейуэ дыхьэшхмэ, шейтIаным егъэдыхьэшх жаIэрт.
Сабийр япэ зыщIыхьа унэм зыгуэр кърамытмэ, фIыкъым жаIэрт.
«Сызыубыр убалъэм изулъхьэ!» жаIэрт я тхьэкIумэ сэмэгур щыплъым деж.
Сымаджэр щэ зэкIэлъыпыту къепсмэ, хъужынущ жаIэрт.
ЖыIэгъуэхэр
Узэрыщымыт зумыщI
МыхъумыщIэ пщIамэ, куэдрэ уащыгъупщэркъым, фIы пщIамэ, занщIэу уаIэщIохуж.
ЦIыхур зыгуэркIэ къыпщыгугъмэ, Iэмал имыIэу и псэлъэкIэмкIэ къэпщIэнущ.
ФIы пщIами Iей пщIами ар Iэмал имыIэу зэгуэр къыппекIуэкIыжынущ.
ЦIыхум жумыгъэIэжын умыIуатэ.
Тыншу упсэуну ухуеймэ, уи мыIуэху зумыхуэ.
Бзэгу зезыхьэу еса цIыхум и къалэныр арауэ къыщохъуж.
Узэрыщымыт зумыщI — хамэ хьэл махуищ пIалъэщ.
БжэныкIэ Регинэ.
Бахъсэн район, Тыжьей къуажэ.
Гу зылъытапхъэ
ШыщхьэуIу жиIэущ зэрытхын хуейр
Филологие щIэныгъэхэм я доктор, профессор, ЩIДАА-м и академик Апажэ Мухьэмэд «Адыгэ псалъэ» газетым и редакцэм дыгъуасэ къэпсалъэри, гу лъыдигъэтэжащ август мазэм и цIэр адыгэбзэкIэ щыттхкIэ щыуагъэ зэрыдгъакIуэм. НэхъапэкIэ къэдгъэсэбэпу щыта шыщхьэIу мазэцIэр шыщхьэуIу жиIэущ зэрытхын хуейр. Апхуэдэу Апажэм зэрыжиIамкIэ, езымрэ профессор КIуэкIуэ Жэмалдинрэ 2008 гъэм къыдагъэкIа псалъалъэми а псалъэр щыуагъэ хэту кIуащ: шыщхьэуIум и пIэкIэ шыщхьэIуу къыщокIуэ.
Фигу къэдгъэкIыжынщи, августым шыщхьэуIукIэ щIеджэр мы мазэм шыхэм я щхьэхэр яутхыпщIрейуэ, зэбладзурэ зэрыщытырщ.
ЦIыкIухэм папщIэ
Лацэ пшынауэщ
Лацэ йоуэ пшынэм,
Къафэ кърегъэкI.
Джэгур щащI лэгъунэм,
ЦIыкIухэр щоуджэкI.
Пшынэм и бзэ дахэм
Джэгур зэхишащ.
Пщащэм я нэхъ дахэр
Утыку кърашащ.
Къигъэпсалъэу унэр,
Iэгур щIакъутыкI.
Мэбзэрабзэ пшынэр,
Лаци погуфIыкI.
Утыку ихьа Лацэ —
И макъ егъэIуф.
Къашыргъэ КIурацэу
Къафэм дожьууф.
Хъарбыз
И бжэIупэм ди тыкуэным
Хъарбыз щащэу зэхызох.
Сэ щэхуакIуэ сыхуэкIуэну
Дадэ ахъшэ къыIызох.
Сыхоплъыхьри,
я нэхъ иныр
Хъарбыз самэм
къыхызох.
Ар ислъхьэну,
тхылъымпIэпсу
Хъуржынышхуи
къаIызох.
Мыхьэнэншэт
хъуржынышхуэр —
ЗэфIотхъ,
къэзмыкIуауэ куэд.
Тохуэр щIыми
хъарбызышхуэр,
ЗэхуэдитIу зэгуеуд.
Нэсхьэсакъым
ар ди Iэнэм —
Сошх и ныкъуэр
хъарбыз хъуам.
Адрей ныкъуэр
сохьыр унэм,
Дадэ жызоIэж къэхъуар.
«Iэмалшыщ мыр»
жиIэ хуэдэ,
Къызоплъ дади,
мэдыхьэшх.
СIех къэсхьар,
«къакIуэ мыдэ, —
ЖеIэ, — IэфIу зэдэдгъэшх».
Мэз Iэниуар
Фэ фщIэрэ?
ВакIуэ бэракъ
БлагъэщIэ. Зи къуэ, зипхъу зэрышэу благъэ зэхуэхъуа унагъуитIыр, лъэпкъитIыр «БлагъэщIэкIэ» зэджэу щIадзэ, адрей благъэхэм къыхагъэщхьэхукIыу.
БлагъэзэгъэцIыху. Iыхьлыхэр щызэрыцIыхур аращ. Мы хабзэм кIэлъыплъакIуэ, кIэлъыгъакIуэ, Iыхьэхьыж жаIэу йоджэ. XIX лIэщIыгъуэм и кIэухымрэ XX лIэщIыгъуэм и пэщIэдзэмрэ благъэзэгъэцIыху кIуэуэ щытар щIалэм и адэрт, и ныбжьэгъу зытIу и гъусэу. ЦIыхубзхэр щыкIуэр благъэм гуфIэгъуэ гуэр е нэщхъеягъуэ щаIэхэрт. БлэкIа лIэщIыгъуэм и 40 гъэхэм цIыхубзхэри, лIыхэм я гъусэу, благъэщIэм я деж кIуэуэ къаублащ, тхъурыжь, хьэлывэ матэ, бостеяпхъэ, напэIэлъэщI, кIэнфет, хьэлыуэ сыт хуэдэхэр яIыгъыу. Зэман куэд драмыгъэхыу хъыджэбзым и Iыхьлыхэри къакIуэрти, малъхъэм и благъэхэр зрагъэцIыхурт. 60 гъэхэм благъэзэгъэцIыху кIуэхэр нэхъыбэ хъуащ (цIыху 25-30), псоми шумэдан зырыз яIыгъыу. Шумэданхэр зратынухэм я цIэ-унэцIэхэр тхыгъэкIэ наIуэ ящIырти, абыхэм цIыхухъу, цIыхубз кIэстум, бостеяпхъэ, джанэ, лъэпэд, дыху далъхьэхэрт. 80 гъэхэм къыщIадзащ шумэданхэр ямыхьыжу, абы и пIэкIэ ахъшэ яхьрэ малъхьэм и техьэпщIэу нысащIэм и адэ-анэм яриту.
Ахъшэм и гъусэу мэл, шхын, нэгъуэщIхэри яхь.
БлагъэкIэлъыкIуэж. Щхьэгъусэ зыщIа щIалэм и адэ-анэр, Iыхьлыхэр нысащIэм и адэ-анэм деж благъэзэгъэцIыху щыIа нэужь, адрей лъэныкъуэми пIалъэ гуэр дигъэкIырти, къакIэлъыкIуэжырт. Абы «БлагъэкIэлъыкIуэжкIэ» йоджэ. ХьэщIакIуэ къакIуэхэми тыгъэ гуэрхэр щIалэм и благъэ-Iыхьлыхэм къыхуахьырт. Апхуэдэу благъэщIэ зэхуэхъуахэр зэрыцIыхуа иужь, хуиту зэкIэлъыкIуэу щIадзэрт.
Вагъэбдзумэ хъуэхъу. Лэжьыгъэм епха адыгэ хабзэщ. Жылэр вакIуэ щыдэкIа махуэм япэ вагъэбдзумэр къыгуихыну зыхуагъэфэщар гъавэ бэв къехъулIэу, угъурлыуэ ябжу къуажэм дэс гуэрт. Лэжьыгъэм щIамыдзэ щIыкIэ вакIуэ тхьэмадэм махъсымэ шынакъ къищтэрти хъуахъуэрт, гъэр бэв яхуэхъуну, жылэр узыншэну, кърахьэлIэ гъавэр IэфIрэ гуфIэгъуэкIэ зэдашхыжыну. Абы «Вагъэбдзумэ хъуэхъукIэ» еджэрт. Хъуэхъур зэфIэкIа нэужь, япэ вагъэбдзумэр гуэзыхыну зыхуагъэфэщам пхъэIэщэкъур иубыдырти, лэжьыгъэр иришажьэрт.
Вагъэплъ (Вагъэплъ хъун). Мэкъумэш лэжьыгъэм епха псалъэщ. Сэгъуэм ирихьэлIэу уэгъу хъурэ жылэр къыхэмыкIыу хисхьэжамэ, щIыр «Вагъэплъ хъуауэ» жаIэрт. Абы щыгъуэ жылэр щIэрыщIэу тесэжын хуей хъурт.
ВакIуэ бэракъ. Лэжьыгъэм ехьэлIа хабзэщ. Япэм щыгъуэ зы жылэм дэсхэр зэгъусэу вакIуэ дэкIыу, зэгъусэуи къыдыхьэжу щытащ. Вэныр псоми зэдыщIадзэрт, апхуэдэуи зэдаухырт: зым япэ адрейм и выхэр щIищIэ е щIитIыкI хъунутэкъым. А хабзэр ямыкъутэн щхьэкIэ, псоми ялъагъун хуэдэу, вагъэкум зы щIалэ цIыкIу хагъэтIысхьэрт, зи щхьэкIэм щэкI плъыжь фIэщIа баш кIыхь иIыгъыу. ВакIуэ тхьэмадэм и унафэкIэ щIалэм башыр иIэтмэ, вэн зэдыщIадзэрт, ирихьэхмэ, зэдаухырт. Апхуэдэ лэжьэкIэр къызэрызэрагъэпэщ Iэмэпсымэм «ВакIуэ бэракъкIэ» еджэрт.
Думэн Хьэсэн.
Лъэпкъ шхыныгъуэхэр
Къэбыстэ шыуа
Къэбыстэр ягъэкъабзэ, псыгъуэ цIыкIуурэ, хъынкIэлым ещхьу, яупщIатэ, хьэкъущыкъу куум иралъхьэ, шыгъу хагъэщащэри, IитIкIэ зэIащIэ, и щхьэр трапIэри шыгъур къэбыстэм хыхьэн щхьэкIэ, щIыIапIэ деж сыхьэтищ-плIыкIэ ягъэув. Щхьэхуэу бжьыныщхьэ, бжьыныху яукъэбзри цIыкIу-цIыкIуурэ яупщIатэ. Абы тыкъыр цIыкIуу упщIэтауэ шыбжий сыр, шыбжий фIыцIэ мыхьэжа халъхьэ. А псори фIыуэ зэIащIэурэ зэхапIытIэ, а зэхалъ-хьар къэбыстэм халъхьэри зэхэзэрыхьыхукIэ зэIащIэ. ИтIанэ къуэн хаудэри, и щхьэм хьэлъэ гуэр тралъхьэ, щхьэтепIэр трапIэжри, зы тхьэмахуэ хуэдизкIэ щIыIапIэ деж ягъэув, фIыуэ зэхэшыпсыхьын щхьэкIэ. Iэнэм щытрагъэувэнум деж тепщэч цIыкIум пIинэу иралъхьэ. КIэртIоф гъэва, пIастэ хуабэ, щIакхъуэ дашх.
Халъхьэхэр: къэбыстэ хужьу — г 8000, шыгъуу — г 120-рэ, бжьыныху укъэбзауэ — г 120-рэ, бжьыныщхьэ укъэбзауэ — г 200, шыбжий сыр плъыжь мыхьэжауэ — г 40, шыбжий фIыцIэ мыхьэжауэ — г 20, къуэнтхъурейуэ — г 160-рэ.
Санэ фIыцIэрэ форэ
ФIыуэ лъэса санэ фIыцIэр япIытI, хьэкъущыкъу лам иралъхьэ, фо гъэткIуа хакIэ, фIыуэ зэIащIэжри абджым е кхъуэщыным иралъхьэ. Абы и щхьэр ягъэбыдэжри, щIыIапIэ-кIыфIыпIэм ягъэув.
Шейм драф, лэкъум хуабэм, щIакхъуэм дашх.
Халъхьэхэр: санэ фIыцIэу — г 3000, фоуэ — г 3000.
«Адыгэ шхыныгъуэхэр»
тхылъым къитхыжащ.
Псалъэзэблэдз
ЕкIуэкIыу: 5. ПцIы къыстумылъхьэ, … къэп-хьынщ. 6. Зи щхьэкIэхэр теухъуэнщIыкIа жыг лъэдий гъум. 10 КъурIэным и зы пычыгъуэ. 11. Хадэм зэрилэжьыхь. 12. … лъакъуэ щIэткъым. 14. Илъэс пщыкIубл фIэкI имыныбжьу ЩоджэнцIыкIу Алий итха усэ. 15. Зеиншэ. 17. Джэдум сабийхэр зэре-джэ. 19. Адыгэ драматург, Къэбэрдей-Балъ-къэрым и цIыхубэ тхакIуэ. 20. «Фи нысэ цIыкIур къуэбын … Тхьэм фхуищI». 21. ПхъэIэщэм и пкъыгъуэ, щIы щхьэфэр зэзыгъэдзэкI. 23. Iэщ зезыхуэм къигъэсэбэп Iэмэпсымэ. 26. ЩIагъыбзэ, ауан е гушыIэ хэлъу нэгъуэщIым ирадз псалъэ. 27. Абы и щхьэм щхьэц къытекIэркъым. 28. … псы кIэрыпщIэрэ? 33. ЩIакхъуэ хужь къызыщIэкIыу щыта ахъшэ жьгъей. 34. МахуэцIэ. 36. … зэхэуэгъуэ. 37. Лъагэу зэтекIута гуэр — мывэ, нартыху, нэгъуэщI-къинэмыщIхэр. 38. ПсыпцIэ къуалэбзу пщэ кIыхь, лъакъуэ кIыхь. 40. ХадэхэкI. 41. Зыгуэр иракIутэн папщIэ яшыхьа тхылъымпIэ. 44. УэрэджыIакIуэ цIэрыIуэу щыта, Къэбэрдей-Балъкъэрым и цIыхубэ артист. 45. Адыгэ сабийхэм папщIэ къыдэкI журнал. 46. Дин лэжьакIуэ, ефэндыхэм я нэхъыщхьэ. 47. Хъарбыз … е кхъуей … 48. НэщI мазэм тхьэмыщкIэхэм, зеиншэхэм ират Iыхьэ.
Къехыу: 1. Нартыху гъэлыгъуа хьэжыгъэ. 2. НэгъуэщIхэм яхэмыгъуэщэн папщIэ Iэщым традзэ дамыгъэ. 3. Европэм и къэрал нэхъ къулей дыдэхэм ящыщ зым и къалащхьэ. 4. ХадэхэкI. 7. Аруан районым хиубыдэ къуажэ. 8. Макъым зрамыгъэIэту пэгъым-пэгъыму зэрышхыдэм апхуэдэу йоджэ. 9. Хъэуан IэфI лIэужьыгъуэ. 13. Хьэлу, хьэтыкъ, чыржын , … . 16. МэкъумэшыщIэхэм гъавэ … кърахьэлIащ. 18. … цIыкIу бжьакъуэшхуэ. 22. Зи тхьэмпэхэр хуэхъурей щIыкIэ, зи пхъафэр щхъуэ-фIыцIафэ, зи гъэгъахэм бжьэм фо къыпах жыг пхъэ щабэ. 24. Зэпымыууэ уэс зытелъ бгыхэр. 25. Языныкъуэ пхъэщхьэмыщхьэхэм я кум илъщ. 29. Ахын Iуфэ Iус адыгэ лъэпкъ. 30. Къэбэрдей-Балъкъэрым и Совет Нэхъыщхьэм, абы и ужькIэ Урысей Федерацэм и Къэзыбж палатэм и тхьэмадэу щыта. 31. ЩоджэнцIыкIу Алий и цIэр зезыхьэ Къэбэрдей-Балъкъэр драмэ театрым и джэгуакIуэ, Урысей Федерацэм щIыхь зиIэ и артисткэ. 32. Жэщ хъуху къемыкIуалIэу хьэулея и къуэм анэр йошхыдэ: «Узыр уиIэщ уэ пщэдей мы пщIантIэм … дэчыкIи!» 34. Къэбэрдей-Балъкъэрым и Суд нэхъыщхьэм и унафэщI. 35. Жыг … е джэдыкIэ … . 39. ТепIэнщIэлъын. 40. Ди щIыпIэм щыбагъуэ удз гъэгъа щхьэ гъуэжь цIыкIу. 42. Уэрэд гууз. 43. Адыгэ IуэрыIуатэм къыхэщыж цIыхубз пелуан.
Зэхэзылъхьар Мыз Ахьмэдщ.
Бадзэуэгъуэм и 27-м ди газетым тета псалъэзэблэдзым и жэуапхэр:
ЕкIуэкIыу: 3. Сэрмакъ. 6. Пхъуантэ. 8. КIэрэф. 10. ТIуанэ. 11. Гъэгъэн. 12. Ябгэ. 14. Уащхъуэ.16. ЛIакъуэ. 20. Афэ. 23. Шхуэ. 24. ПсыхэкIуадэ. 25. Дыд. 26. Бэдж. 31. Тхъусэ. 32. Уэтэр. 33. Азэн. 34. Iумпэм. 37. Индие. 39. Къалэн. 40. ПцIащхуэ. 41. Хьэщпакъ.
Къехыу: 1. Джэду. 2. Утхэ. 4. Ашэмэз. 5. Гъурц. 7. ХъунгъалIэ. 8. КIыгуугу. 9. Фэдэн. 13. Бжэндэхъу. 15. Щауэкъуэт. 17. Къуршыбгъэ. 18. Бардэ. 19. Нэгъуджэ. 21. Усэ. 22. «Адэ». 27. ФIэщмыхъу. 28. Дудакъ. 29. Арджэн. 30. Каринэ. 35. МацIэ. 36. Кхъулэ. 38. Инат.
